簡簡吟
作者：白居易
朝代：唐

paragraphs: 蘇家小女名簡簡，芙蓉花顋柳葉眼。
十一把鏡學點妝，十二抽鍼能繡裳。
十三行坐事調品，不肯迷頭白地藏。
玲瓏雲髻生花樣，飄颻風袖薔薇香。
殊姿異態不可狀，忽忽轉動如有光。
二月繁霜殺桃李，明年欲嫁今年死。
丈人阿母勿悲啼，此女不是凡夫妻。
恐是天仙謫人世，只合人間十三歲。
大都好物不堅牢，彩雲易散琉璃脆。